CELEX: 22020D1459
Language: sk
Date: 2018-04-27 00:00:00
Title: Rozhodnutie Spoločného výboru EHP č. 99/2018 z 27. apríla 2018, ktorým sa mení príloha XX (Životné prostredie) k Dohode o EHP [2020/1459]

15.10.2020   
               
               
                  SK
               
               
                  Úradný vestník Európskej únie
               
               
                  L 340/34
               
            
         ROZHODNUTIE SPOLOČNÉHO VÝBORU EHP
         č. 99/2018
         z 27. apríla 2018,
         ktorým sa mení príloha XX (Životné prostredie) k Dohode o EHP [2020/1459]
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:
         
                     (1)
                  
                  
                     Nariadenie Európskeho parlamentu a Rady (EÚ) 2017/2392 z 13. decembra 2017, ktorým sa mení smernica 2003/87/ES na účely pokračovania súčasných obmedzení rozsahu pôsobnosti v súvislosti s činnosťami leteckej dopravy a na účely prípravy na vykonávanie globálneho trhového opatrenia od roku 2021 (1), sa má začleniť do Dohody o EHP.
                  
               
                     (2)
                  
                  
                     Toto rozhodnutie spoločného výboru nemá vplyv na autonómiu zmluvných strán pri medzinárodných rokovaniach o zmene klímy, najmä v kontexte Rámcového dohovoru Organizácie Spojených národov o zmene klímy a Kjótskeho protokolu alebo akejkoľvek inej medzinárodnej dohody o zmene klímy, s výnimkou aspektov dôležitých pre systém EÚ na obchodovanie s emisiami (ďalej len „EU ETS“), ktoré sú začlenené do Dohody o EHP. Štáty EZVO však náležite zohľadnia záväzky, ktoré prijali v rámci Dohody o EHP. Každý štát EZVO je zodpovedný za vykonávanie politík a opatrení s cieľom splniť svoje medzinárodné záväzky na základe Rámcového dohovoru Organizácie Spojených národov o zmene klímy, Kjótskeho protokolu a akejkoľvek inej medzinárodnej dohody týkajúcej sa zmeny klímy.
                  
               
                     (3)
                  
                  
                     Rozpočtové otázky nie sú súčasťou Dohody o EHP. Finančné príspevky štátov EZVO pre členské štáty EÚ sa dojednajú prostredníctvom finančných mechanizmov EHP. Uplatňovanie ustanovení smernice Európskeho parlamentu a Rady 2003/87/ES (2), ktoré sa týkajú týchto otázok, a uplatňovanie kritérií pre rozdelenie určitých percentuálnych podielov z celkového množstva kvót, s ktorými sa má obchodovať formou aukcie, medzi určité členské štáty EÚ podľa článku 10 ods. 2 písm. b) a c) a príloh IIa a IIb k smernici 2003/87/ES preto nemá vplyv na rozsah pôsobnosti Dohody o EHP.
                  
               
                     (4)
                  
                  
                     Príloha XX k Dohode o EHP by sa preto mala zodpovedajúcim spôsobom zmeniť,
                  
               PRIJAL TOTO ROZHODNUTIE:
         
            Článok 1
            V prílohe XX k Dohode o EHP sa v bode 21al (smernica Európskeho parlamentu a Rady 2003/87/ES) dopĺňa táto zarážka:
            
                        „—
                     
                     
                        
                           32017 R 2392: nariadenie Európskeho parlamentu a Rady (EÚ) 2017/2392 z 13. decembra 2017 (Ú. v. EÚ L 350, 29.12.2017, s. 7).“
                     
                  
         
            Článok 2
            Znenie nariadenia (EÚ) 2017/2392 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
         
         
            Článok 3
            Toto rozhodnutie nadobúda účinnosť 28. apríla 2018 pod podmienkou, že boli doručené všetky oznámenia podľa článku 103 ods. 1 Dohody o EHP (*1).
         
         
            Článok 4
            Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
         
         
            V Bruseli 27. apríla 2018
            
               
                  Za Spoločný výbor EHP
               
               
                  predseda
               
               Claude MAERTEN
            
         
         
            (1)  Ú. v. EÚ L 350, 29.12.2017, s. 7.
         
            (2)  Smernica Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).
         
            (*1)  Ústavné požiadavky neboli oznámené.
      
      
         
            Vyhlásenie štátov EZVO k rozhodnutiu č. 99/2018, ktorým sa nariadenie (EÚ) 2017/2392 začleňuje do Dohody o EHP
            V nariadení (EÚ) 2017/2392 sa uvádza, že príjmy pochádzajúce z obchodovania s kvótami pre leteckú dopravu formou aukcie by sa mali použiť na riešenie zmeny klímy. Uplatňovanie tohto ustanovenia štátmi EZVO nemá vplyv na rozsah pôsobnosti Dohody o EHP.